రాబోయే కొద్ది నెలల్లో ద్రవ్యోల్బణానికి రెక్కలు!
ప్రభుత్వ నిర్ణయాలే ప్రధాన కారణం
అదే జరిగితే మళ్లీ  వడ్డీరేట్లు పెరగొచ్చు
ఆర్థిక వ్యవస్థ ఎపుడు ఎలా మారుతుంటుందన్నది అంత సులువుగా అర్థం కాదు. ఒక దానిపై మరొక అంశం ఆధారపడి ఉంటుంది కాబట్టి.. తరచూ బేరీజు వేసుకుంటూ ఉండాలి. ఇది ఇలా జరిగితే.. అది అలా అవుతుంది కదా అని విశ్లేషించుకుంటూ ఉండాలి. ఈ లెక్కల గతి ఏమాత్రం తప్పినా.. వీటి ఆధారంగా ఇపుడు తీసుకునే నిర్ణయాలు భవిష్యత్‌కు మాయని మచ్చగా మిగిలిపోతాయి. రానున్న ఎన్నికలు ప్రశాంతంగా ఉండే సరసులో గులకరాయి వేసిన చందంగా మారినా మారవచ్చు.
సార్వత్రిక ఎన్నికలకు ఎంతో దూరం లేదు. ప్రస్తుతానికైతే ద్రవ్యోల్బణం విషయంలో భయం లేదు. కానీ చిక్కంతా ఎన్నికల ముందు ప్రభుత్వం చేసే వ్యయాల గురించే. అవి ద్రవ్యోల్బణాన్ని ఏ తీరం చేరుస్తాయన్నదే ఇపుడు చిక్కు ప్రశ్న.
ఇప్పటి పరిస్థితిని లెక్కలోకి తీసుకుంటే.. ఆర్‌బీఐ లక్ష్యంగా పెట్టుకున్న స్థాయి కంటే దిగువనే ద్రవ్యోల్బణం ఉంటోంది. ద్రవ్యోల్బణ గణాంకాలను ఆధారంగా చేసుకునే  ఆర్‌బీఐ తన కీలక రేట్లలో మార్పులు చేస్తుంటుందన్న విషయం అందరికీ తెలిసిందే. ఎటు వైపు నుంచి ఎన్ని ఒత్తిళ్లు వచ్చినా ఇప్పటి దాకా ఆర్‌బీఐ చేసిందదే. తాజాగా గత పరపతి విధాన సమీక్షలో కీలక వడ్డీ రేట్లను పావు శాతం తగ్గించింది కూడా. అలాగే ఏప్రిల్‌లో జరగబోయే పరపతి విధాన సమీక్షలో మరో పావు శాతం కోత విధించవచ్చనే స్వరాలు కూడా వినిపిస్తున్నాయి.
ద్రవ్యోల్బణానికి అడ్డంకులు..
* అధిక కనీస మద్దతు ధరల ప్రభావం ద్రవ్యోల్బణంపై ఎలా ఉంటుందన్న అంశంపై ఇంకా అనిశ్చితి కొనసాగుతోంది.
* పలు ఆహార వస్తువుల ధరలు చాలా తక్కువ స్థాయిల్లో ఉన్నాయి. ఉన్నట్టుండి ఇవి పెరిగే అవకాశం ఉంది. ముఖ్యంగా త్వరగా పాడైపోవడానికి వీలుండే కూరగాయలు వంటి ధరలు ప్రియం కావొచ్చు.
* అంతర్జాతీయ విపణిలో ముడి చమురు ధరలు ఎలా స్పందిస్తాయన్నది కూడా ద్రవ్యోల్బణానికి కీలకమైన అడుగే. రాష్ట్ర ప్రభుత్వాలు సవరించిన హెచ్‌ఆర్‌ఏ కూడా టోకు ధరల సూచీని పైకి నెట్టవచ్చు.
* ఇక అంతర్జాతీయ మార్కెట్ల ఊగిసలాటలు, కేంద్ర, రాష్ట్ర స్థాయిల్లో ద్రవ్య లోటు గణాంకాలు కూడా ద్రవ్యోల్బణ అంచనాలపై ప్రభావం చూపొచ్చు.
అయితే ఇపుడు ద్రవ్యోల్బణ దిశను మార్చడానికి మరో అంశం ముందుకు వచ్చింది. అవే సాధారణ ఎన్నికలు. ఎన్నికలకు ముందు ప్రభుత్వం ప్రకటించే పథకాలు, ప్రోత్సాహకాల ప్రభావం కచ్చితంగా ఉంటుందన్నది విశ్లేషకుల అంచనా.
ముఖ్యంగా మూడు ప్రధాన రాష్ట్రాల్లో భాజపా తన అధికారాన్ని కోల్పోవడంతో వచ్చే సాధారణ ఎన్నికల్లో ఓటర్లను ఆకర్షించడానికి ఎక్కువగా శ్రమించే అవకాశం ఉంది. మధ్యప్రదేశ్‌, రాజస్థాన్‌, చత్తీస్‌గఢ్‌లలో భాజపా అధికారం కోల్పోవడానికి కారణమైన వ్యవసాయ రంగంపై ఎక్కువ దృష్టి సారించే అవకాశం ఉంది. తాజా ఓటాన్‌ అకౌంట్‌ బడ్జెట్‌లో ప్రభుత్వం రైతులకు మేలు చేసే పలు కీలక నిర్ణయాలు ప్రకటించింది కూడా.
ఈ నిర్ణయాలతో గ్రామీణ ప్రాంతాల్లో వినియోగం, వేతనాలు పెరుగుతాయి. అపుడు కొద్ది నెలల పాటు ద్రవ్యోల్బణ గణాంకాలు కూడా పెరగొచ్చు. ఇక ఇప్పటిదాకా తక్కువ స్థాయిల్లో తచ్చాడుతున్న ఆహార ధరలు కూడా పైకి వెళ్లవచ్చు. అక్టోబరు-మార్చిలో ద్రవ్యోల్బణం 2.7-3.2 శాతం మేర టోకు ధరల ద్రవ్యోల్బణం నమోదు కావొచ్చని ఆర్‌బీఐ అంచనా కట్టింది. ఇది మధ్యకాలిక లక్ష్యమైన 4 శాతం కంటే తక్కువే. అదే విధంగా ఆర్‌బీఐ మూడు నాలుగు త్రైమాసికాల గణాంకాలను దృష్టిలో ఉంచుకుని నిర్ణయం తీసుకుంటుందన్న విషయం తెలిసిందే. అయితే ఎన్నికలకు ముందు ప్రభుత్వం ప్రకటించే పథకాలు, ప్రోత్సాహకాల వల్ల ఏప్రిల్‌-సెప్టెంబరులో ద్రవ్యోల్బణం ఇంకా పెరగవచ్చు. ఆర్‌బీఐ అంచనా కూడా 3.8-4.2 శాతంగా ఉంది. అయితే దీన్ని మించొచ్చని తాజా పరిణామాల నేపథ్యంలో విశ్లేషకులు భావిస్తున్నారు. అపుడు ఆర్‌బీఐ కీలక రేట్లను ఏ మాత్రం దిగువ స్థాయిల్లో ఉంచదు. అంటే రాబోయే రోజుల్లో ద్రవ్యోల్బణం కాస్తా అదుపు తప్పితే కీలక రేట్లు పెరిగే అవకాశం ఉందన్నమాట.
ప్రధానాంశాలు